Dve učenice Šabačke gimnazije idu na razmenu volontera Interkulture u Briselu u avgustu

Interkultura je međunarodna neprofitna nevladina organizacija koja se bavi razmenom srednjoškolskih đaka. Glavni programi kojima se Interkultura bavi su jednogodišnji i tromesečni programi razmene za srednjoškolce. Svake godine srpski đaci odlaze na razmenu u inostranstvo, a isto tako i strani učenici dolaze u Srbiju kako bi živeli u srpskim porodicama, išli u srpske škole i učili o našoj kulturi. Pored ovih programa razmene, Interkultura se trudi da svim mladim ljudima pruži mogućnost da budu aktivni članovi društva, angažuju se u organizaciji kao volonteri, pomognu u redovnim dešavanjima, ali i pokreću sopstvene projekte. Podršku ima svaki volonter koji ima inicijativu, želi da pomogne i organizuje dešavanja, kako na lokalnom, nacionalnom i internacionalnom nivou. Jedna od ovih volonterskih inicijativa je razmena volontera iz različitih država.

Interkultura je deo međunarodne mreže organizacije AFS (American Field Service), koja ima preko 40.000 volontera širom sveta. Interkultura je i ranije bila pozivana da pošalje učesnike na različite razmene volontera koje su organizovale druge organizacije, ali pre dve godine je nastala ideja da srpski volonteri zapravo učestvuju u stvaranju projekta za razmenu volontera između četiri zemlje: ***Belgije, Austrije, Norveške i Srbije***. Ova ideja se i sama rodila na godišnjem skupu AFS volontera iz čitave Evrope. Naravno, nije bilo dovoljno imati ideju, da bi finansiranje ovakvog projekta bilo odobreno, te da bi on bio besplatan za učesnike, bilo je neophodno mnogo truda, volonterskog rada i pisanja. Tako je došlo do prve razmene u Norveškoj prethodne godine. Još tada su volonteri odlučili da se lanac razmena nastavi i da naredna bude u Belgiji. Pripreme su trajale gotovo godinu dana, ali su se isplatile. Ovog leta će novih 10 volontera Interkulture učestvovati u razmeni volontera. Projekat za Srbiju je napisala Bojana Ilić, profesorka nemačkog jezika i književnosti i volonterka iz Beograda zajedno sa volonterima iz Norveške, Belgije i Austrije.

Ove godine su među srpskih 10 volontera i dve volonterke AFS a iz Šapca, učenice Šabačke gimnazije Slavica Sandić i Aleksandra Petrović. One su uključene u Interkulturu kao porodica domaćin stranim učenicima i kao aktivne lokalne volonterke Interkulture. Na ovoj razmeni će imati priliku da deo letnjeg raspusta provedu u Briselu upoznajući se sa stranim volonterima, družeći se sa njima, obilazeći Belgiju i institucije sedišta Evropske Unije, stvarajući nove veze i diskutujući o aktuelnoj temi migracija.

Ideja koju volonteri iz četiri zemlje zapravo imaju je da nakon razmene u Belgiji bude organizovana razmena u Srbiji, a zatim i u Austriji. Ovakve razmene pojačavaju veze među volonterima, zbližavaju organizacije i same kulture. One su takođe pokazatelj da svako ko želi da volontira, uloži trud i rad, može da postigne rezultate i ima stvarni uticaj na okolinu.

Verujemo da će svih naših deset volontera u Belgiji u avgustu 2016. Godine, biti najbolji ambasadori Srbije, kao i da će Slavica i Aleksandra predstaviti što bolje mogu naš grad i rad lokalnog ogranka AFS a u Šapcu.